גשו לחנות הטבע הקרובה ובחרו אחד מהשמנים הבאים שהכי נראה לכם – שמן שקדים, מקדמיה, זרעי ענבים או קלנדולה. כל השמנים הללו טבעיים לחלוטין (בניגוד למשל ל"שמן התינוקות" שמכיל נפט וחוסם את נקבוביות התינוק), רובם חסרי ריח ונספגים בקלות בעור. מומלץ לבצע בדיקת רגישות על חלק קטן מהעור לפני העיסוי הראשון.
כדאי לא לעסות את התינוק לפחות כחצי שעה לאחר הארוחה. בחרו זמן בו התינוק לא עייף או רעב מדי למשל – לפני האמבטיה בערב. חשוב גם לשים לב שהחדר מחומם מספיק (אבל לא יותר מדי) ולהפשיט את התינוק (להשאיר עם חיתול בלבד, או לאמיצים – ללא בגדים כלל).
כן, שמעתם נכון. פרסתם שמיכה, חיממתם שמן בין שתי הידיים, התינוק נינוח – זה הזמן המושלם להתחיל. אבל לפני שאתם מתחילים – דברו אל התינוק, שתפו אותו בכך שאתם הולכים לעשות לו עיסוי מרגיע ונעים. מבטיחים לכם שהוא מבין הכל ויתמסר למגע אם רק תבקשו.
אל תהיו עדינים מדי ו"תלטפו" את התינוק. מגע עמוק הרבה יותר יעיל לתינוק וגם יותר נעים לו. תינוקות שעברו בתעלת הלידה כבר חוו את המגע הזה במהלך הלידה, תינוקות שנולדו בניתוח קיסרי אפילו זקוקים למגע העמוק עוד יותר.
התחילו בלחיצות עמוקות באזור שמתחת לאצבעות הרגליים ועד העקב, ולאחר מכן עלו כלפי הירך בתנועות של "סחיטה" (כמו של מגבת) חזרו על כל תנועה 3 פעמים – גם ברגל ימין וגם ברגל שמאל. לאחר מכן עלו לכיוון הטבור והוליכו את אצבעות ידיכם בתנועות מעגליות סביבו. לאט לאט עלו מעלה עד שתקנחו בעיסוי קרקפת של התינוק. במידה והוא עדיין נינוח ונראה לכם שנהנה מהעיסוי אתם יכולים לסובב אותו על בטנו ולעסות את הגב והשכמות.
אין כמעט אמא שלא מזמזמת בעל פה את השיר "נער ונער ועצור" משלל קורסי עיסוי התינוקות הנערכים בארץ. זה יכול להיות השיר הזה או כל שיר אחר שיסמל לתינוק שהעיסוי הסתיים. נשקו את שתי כפות הרגליים הקטנות שלו והמשיכו בשגרת היום. המשך היום (או הלילה) כבר יהיו מהנים הרבה יותר.